《祝英台近·赠镜》
清代·黄之隽

月般圆，珠样洁，秋水一泓满。青绿摩挲，旧铸汉时款。

问他流落人间，照人多矣，可曾照、玉环飞燕。

绣奁捲。好将花影红窗，结做晓妆伴。暖捧春纤，画出翠峰远。

怜渠一片冰心，受人磨洗，甫能得、相逢娇面。

作者简介：（1668—1748）清江苏华亭人，字石牧，号𢈪堂。康熙六十年进士，官编修。曾提督福建学政。坐事罢官。性喜藏书，工诗文，著述甚富。有《𢈪堂集》，又集句为《香屑集》。